
Egy termálfürdő használt vizének vizsgálata, felszíni vízfolyásba való bevezetésének modellezése, és a fellépő környezetterhelések minimalizálásának lehetőségei

Budapesten az utóbbi százötven év nagyszabású építkezéseinek következményeképpen csak igen kevés természetes élőhely maradt fenn. Az egyik ezek közül a ma már Natura 2000-es védettség alá tartozó Ráckevei (Soroksári)-Duna és annak parti élőlényközössége. A vizsgált folyótestben időnként igen lassú sodrási viszonyok is megfigyelhetők. Vizsgálatom során a Csepeli Strandfürdő használt termálvíz kibocsátását vettem alapul. A vett vízmintákon részletes kémiai analízist végeztem, majd számítógépes modellező szoftver segítségével meghatároztam a hígulási só- és szerves anyag koncentrációkat, valamint a hőmérséklet értékeket magas és alacsony vízállású időszakokra egyaránt. A számításaimat mért adatokkal validáltam. Ezután a kapott információkat összevetettem a jelenleg hatályos magyar jogszabályokkal és a felmerülő műszaki optimálási lehetőségekkel.



